DECIZIA COMISIEI
din 7 noiembrie 2007
de modificare a Directivelor 64/432/CEE, 90/539/CEE, 92/35/CEE, 92/119/CEE, 93/53/CEE, 95/70/CE, 2000/75/CE, 2001/89/CE, și 2002/60/CE ale Consiliului și a Deciziilor 2001/618/CE și 2004/233/CE în ceea ce privește listele cu laboratoarele naționale de referință și institutele de stat
[notificată cu numărul C(2007) 5311]
(Text cu relevanță pentru SEE)
(2007/729/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 8, articolul 9 alineatul (2), articolul 10 alineatul (2) și articolul 16 alineatul (1) al doilea paragraf,
având în vedere Directiva 90/539/CEE a Consiliului din 15 octombrie 1990 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (2), în special articolul 34,
având în vedere Directiva 92/35/CEE a Consiliului din 29 aprilie 1992 de stabilire a normelor de control și a măsurilor pentru combaterea pestei cabaline africane (3), în special articolul 18,
având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (4), în special articolul 24 alineatul (2),
având în vedere Directiva 93/53/CEE a Consiliului din 24 iunie 1993 de stabilire a unor măsuri comunitare minime pentru controlul anumitor boli ale peștilor (5), în special articolul 18 al doilea paragraf,
având în vedere Directiva 95/70/CEE a Consiliului din 22 decembrie 1995 privind introducerea unor măsuri comunitare minime de control al anumitor boli ale moluștelor bivalve (6), în special articolul 9 al doilea paragraf,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (7), în special articolul 19 al doilea paragraf,
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (8), în special articolul 25 alineatul (2),
având în vedere Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane și de modificare a Directivei 92/119/CEE în ceea ce privește boala Teschen și pesta porcină africană (9), în special articolul 26 alineatul (1),
având în vedere Decizia 2000/258/CE a Consiliului din 20 martie 2000 privind desemnarea unui institut specific responsabil de stabilirea criteriilor necesare pentru standardizarea testelor serologice de control al eficacității vaccinurilor antirabice (10), în special articolul 3,
întrucât:
(1)
Directiva 64/432/CEE stabilește o listă cu institutele de stat și laboratoarele naționale de referință responsabile de testarea oficială a tuberculinelor și a reactivilor, o listă cu laboratoarele naționale de referință pentru bruceloza bovină, precum și o listă cu institutele oficiale responsabile de calibrarea antigenului standard de lucru al laboratorului în raport cu serul standard oficial CEE (ser EI) furnizat de către State Veterinary Serum Laboratory din Copenhaga, în ceea ce privește leucoza enzootică bovină.
(2)
Directiva 90/539/CEE prevede desemnarea de către statele membre a laboratoarelor naționale de referință responsabile de coordonarea metodelor de diagnosticare și utilizarea acestor metode de către laboratoarele autorizate. Directiva în cauză conține lista cu laboratoarele naționale de referință.
(3)
Directiva 92/35/CEE prevede desemnarea de către statele membre a laboratoarelor naționale responsabile de coordonarea standardelor și a metodelor de diagnosticare și utilizarea acestor metode de către laboratoarele autorizate. Directiva în cauză conține lista cu laboratoarele naționale. Directiva 92/35/CEE numește, de asemenea, laboratorul comunitar de referință pentru pesta cabalină africană.
(4)
Directiva 92/119/CEE prevede desemnarea de către statele membre a laboratoarelor naționale pentru fiecare dintre bolile menționate în directiva respectivă. Directiva prevede lista cu laboratoarele naționale pentru boala veziculoasă a porcului.
(5)
Directiva 93/53/CEE prevede desemnarea de către statele membre a laboratoarelor naționale de referință pentru fiecare dintre bolile menționate în directiva respectivă. Directiva prevede lista cu laboratoarele naționale de referință pentru bolile peștilor.
(6)
Directiva 95/70/CE prevede desemnarea de către statele membre a laboratoarelor naționale de referință pentru efectuarea prelevării de probe și a analizelor. Directiva prevede lista cu laboratoarele naționale de referință pentru bolile moluștelor bivalve.
(7)
Directiva 2000/75/CE prevede desemnarea de către statele membre a laboratoarelor naționale responsabile de efectuarea examenelor de laborator. Directiva în cauză conține lista cu laboratoarele naționale respective.
(8)
Directiva 2001/89/CE prevede că statele membre trebuie să asigure că un laborator național este responsabil de coordonarea standardelor și a metodelor de diagnosticare. Directiva în cauză conține lista cu laboratoarele naționale respective.
(9)
Directiva 2002/60/CE prevede că statele membre trebuie să asigure că un laborator național este responsabil de coordonarea standardelor și a metodelor de diagnosticare. Directiva în cauză conține lista cu laboratoarele naționale respective.
(10)
Decizia 2001/618/CE a Comisiei din 23 iulie 2001 privind garanțiile suplimentare în legătură cu boala Aujeszky în schimburile intracomunitare cu porci, criteriile de furnizare a informațiilor despre această boală și de abrogare a Deciziilor 93/24/CEE și 93/244/CEE (11) stabilește lista cu institutele responsabile de calitatea metodei ELISA în fiecare stat membru, în special pentru producția și standardizarea serului de referință națională conform serului de referință comunitară. Decizia în cauză conține această listă.
(11)
Decizia 2004/233/CE a Comisiei din 4 martie 2004 de autorizare a unor laboratoare pentru controlul eficacității vaccinării împotriva turbării la unele carnivore domestice (12) stabilește lista cu laboratoarele autorizate din statele membre pe baza rezultatelor testelor de aptitudine comunicate de laboratorul AFSSA de la Nancy, Franța, desemnat ca institutul responsabil de stabilirea criteriilor necesare standardizării testelor serologice pentru controlul eficacității vaccinării antirabice.
(12)
Anumite state membre au solicitat să se modifice unele detalii referitoare la laboratoarele lor naționale de referință sau autorizate, menționate în directivele și deciziile respective. Unele detalii referitoare la laboratorul comunitar de referință pentru pesta cabalină africană ar trebui, de asemenea, modificate.
(13)
Prin urmare, Directivele 64/432/CEE, 90/539/CEE, 92/35/CEE, 92/119/CEE, 93/53/CEE, 95/70/CE, 2000/75/CE, 2001/89/CE, 2002/60/CE și Deciziile 2001/618/CE și 2004/233/CE ar trebui modificate în consecință.
(14)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Directivele 64/432/CEE, 90/539/CEE, 92/35/CEE, 92/119/CEE, 93/53/CEE, 95/70/CE, 2000/75/CE, 2001/89/CE, 2002/60/CE și Deciziile 2001/618/CE și 2004/233/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 7 noiembrie 2007.